เรือพระที่นั่งสุพรรณหงส์

**เรือพระที่นั่งสุพรรณหงส์** เป็นหนึ่งในเรือพระที่นั่งหลักในขบวนพยุหยาตราทางชลมารค เป็นเรือที่ถือว่ามีความสำคัญอย่างมาก ในปัจจุบันจัดแสดงอยู่ ณ พิพิธภัณฑสถานแห่งชาติ เรือพระราชพิธี ปากคลองบางกอกน้อย

## ประวัติ
เรือพระที่นั่งสุพรรณหงส์มีชื่อกล่าวถึงเป็นครั้งแรกในสมัยกรุงศรีอยุธยาต้นรัชกาลสมเด็จพระมหาจักรพรรดิราวปี พ.ศ. 2091 ในสมัยกรุงศรีอยุธยาเรียกว่า "สุวรรณหงส์" ดังทราบได้จากบทเห่เรือของเจ้าฟ้าธรรมธิเบศไชยเชษฐ์สุริยวงศ์ที่ว่า

ในหนังสือตำนานเรือรบไทยพระนิพนธ์สมเด็จพระเจ้าบรมวงศ์เธอ กรมพระยาดำรงราชานุภาพได้ทรงกล่าวไว้ว่า เรือศรีสุพรรณหงส์สร้างในสมัยกรุงรัตนโกสินทร์ในสมัยพระบาทสมเด็จพระพุทธยอดฟ้าจุฬาโลกมหาราช ตามจดหมายเหตุเมื่อปี พ.ศ. 2370 มีหมายรับสั่งให้จัด "เรือพระที่นั่งศรีสุพรรณหงส์" เป็นเรือทรงพระบรมธาตุที่ได้มาจากเวียงจันทน์ ในจดหมายเหตุในรัชกาลที่ 3 และรัชกาลที่ 4 เรียกชื่อเรือนี้ว่า "เรือศรีสุพรรณหงส์" เรือศรีสุพรรณหงส์ได้ชำรุดทรุดโทรมเรื่อยมา และได้รับการซ่อมแซมมาหลายครั้ง

เรือพระที่นั่งสุพรรณหงส์ลำปัจจุบัน เป็นเรือพระที่นั่งที่พระบาทสมเด็จพระจุลจอมเกล้าเจ้าอยู่หัวทรงพระกรุณาโปรดเกล้าฯ ให้ต่อขึ้นใหม่ เพราะเรือพระที่นั่งศรีสุพรรณหงส์ลำเดิมผุพังเกินที่จะซ่อมได้ แต่มาเสร็จสมบูรณ์ในสมัยพระบาทสมเด็จพระมงกุฎเกล้าเจ้าอยู่หัว และเปลี่ยนชื่อเป็น **เรือพระที่นั่งสุพรรณหงส์** มีพลตรี พระยาราชสงคราม (กร หงสกุล) เป็นนายช่าง ประกอบพิธีลงน้ำ เมื่อวันที่ 13 พฤศจิกายน พ.ศ 2454

## ลักษณะ
### โครงสร้างของเรือ
นาวาสถาปนิกของเรือพระที่นั่งสุพรรณหงส์คือ พลเรือตรีพระยาราชสงคราม (กร หงสกุล) จัดเป็นเรือพระที่นั่งกิ่ง มักใช้เป็นเรือพระที่นั่งทรงของพระบาทสมเด็จพระเจ้าอยู่หัว โขนเรือจำหลักเป็นรูปหงส์ ลงรักปิดทองประดับกระจก ภายนอกทาสีดำ ท้องเรือภายในทาสีแดง ยาว 44.9 เมตร กว้าง 3.14 เมตร ลึก 0.9 เมตร กินน้ำลึก 0.41 เมตร กำลัง 3.5 เมตร (พายครั้งหนึ่งแล่นไปได้ไกล 3.5 เมตร) หนัก 15.1 ตัน พายทอง

### เครื่องประกอบ
***พู่ห้อย** ที่หัวเรือพระที่นั่งสุพรรณหงส์ ทำด้วยขนจามรีซึ่งนำมาจากประเทศเนปาล มีลักษณะขนสีขาว นุ่มละเอียด นำมาประกอบทำเป็นชั้น ๆ เป็นทรงพุ่มแล้วจึงติดชนวนโดยรอบและตกแต่งให้สวยงาม
***บัลลังก์กัญญา** เรือพระที่นั่งจะทอดบัลลังก์กัญญาเป็นที่ประทับกลางลำตกแต่งด้วยม่าน

### ลูกเรือ
เรือสุพรรณหงส์ใช้ลูกเรือทั้งสิ้น 57 คนเป็นฝีพาย 50 คน นายท้าย 2 คน นายเรือ 2 คน คนถือธง 1 คน พลสัญญาณ 1 คน และคนเห่เรือ 1 คน
*ฝีพายจะสวมเสื้อสักหลาดสีแดงติดลูกไม้ใบข้าว กางเกงผ้าเสิร์จสีดำ คาดผ้ารัดประคดโหมดเทศดาบฝักไม้ ด้ามไม้กลึง สายสะพายดาบสักหลาดสีแดงติดแถบลูกไม้ สวมหมวกทรงประพาสสักหลาดแดงติดลูกไม้ใบข้าว สวมถุงเท้ายาวสีขาว รองเท้าหนังสีดำ
*นายเรือสวมหมวกทรงประพาสโหมดเทศยอดเกี้ยว เสื้ออัตลัดสีฟ้า รัดประคด 
*คนธงท้ายเรือแต่งกายด้วยหมวกทรงประพาส โหมดเทศยอดจุก เสื้ออัตลัดสีแดง ผ้าเกี้ยวลาย
*นายท้ายเรือสวมหมวกทรงประพาส โหมดเทศยอดเกี้ยว เสื้ออัตลัดสีเขียว รัดประคดโหมดเทศ ผ้าเกี้ยวลาย

## รางวัล
ด้วยความสำคัญของเรือพระที่นั่งสุพรรณหงส์ จึงทำให้องค์การเรือโลกแห่งสหราชอาณาจักร ให้ความสนใจส่งผู้แทนมาพิจารณามอบรางวัลเรือโลกแก่เรือพระที่นั่งสุพรรณหงส์ เมื่อวันที่ 4 มิถุนายน  พ.ศ. 2535 คณะกรรมการองค์การ World Ship Trust ประกอบด้วย อีเวนเซาท์บี-เทลยัวร์ ประธานองค์การเรือโลก ไมเคล ไทยแนน นักกฎหมายประจำองค์การฯ และเจมส์ ฟอร์ไซธ์ ได้เดินทางมายังประเทศไทย เข้าเฝ้าฯ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ทูลเกล้าทูลกระหม่อมถวายเหรียญรางวัลเรือพระที่นั่งสุพรรณหงส์ เหรียญรางวัลมรดกทางทะเลขององค์การเรือโลก ประจำปี พ.ศ. 2535 (The World Ship Trust Maritime Heritage Award 'Suphannahong Royal Barge') จากนั้นพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตรได้พระราชทานเหรียญรางวัลดังกล่าวแก่อธิบดีกรมศิลปากร ซึ่งเป็นกรมที่มีหน้าที่รับผิดชอบดูแลรักษาเรือพระที่นั่ง

## บทเห่เรือ
บทเห่เรือของ **เรือพระที่นั่งสุพรรณหงส์** ในกาพย์เห่เรือฉบับต่าง ๆ เป็นดังนี้

### รัชกาลที่ 9

* พระราชพิธีกาญจนาภิเษก พุทธศักราช 2539
: ๏ *สุวรรณหงส์ทรงพู่ห้อย    งามชดช้อยลอยหลังสินธุ์*
: *เพียงหงส์ทรงพรหมินทร์    ลินลาศเลื่อนเตือนตาชม*

* การประชุมเอเปค พ.ศ. 2546
: ๏ *สุวรรณหงส์ทรงพู่ห้อย    งามชดช้อยลอยหลังสินธุ์*
: *อวดโฉมโสมโสภิน     ลินลาศเลื่อนเตือนตาชม*

* พระราชพิธีฉลองสิริราชสมบัติครบ 60 ปี พ.ศ. 2549
:๏ *สุวรรณหงส์ทรงพู่ห้อย    งามชดช้อยลอยหลังสินธุ์*
:*นารายณ์ทรงสุบรรณบิน    ลินลาศฟ้าอ่าอวดองค์พระ*

* พระราชพิธีมหามงคลเฉลิมพระชนมพรรษา 7 รอบ 5 ธันวาคม 2554 (แต่ต้องเลื่อนเนื่องจากน้ำท่วม จึงย้ายมาปี 2555)
:๏ *สุวรรณหงส์ลงลอยล่อง   เพียงหงส์ทองล่องลอยนภา*
:*พู่ห้อยร้อยรสนา   งามหยาดฟ้ามาแดนชล*

* งานฉลองสิริราชสมบัติครบ 70 ปี พ.ศ. 2559
:๏ *สุวรรณหงส์ทรงพู่ห้อย งามชดช้อยลอยหลังสินธุ์* 
:*เพียงหงส์ทรงพรหมมินทร์ ลินลาศเลื่อนเตือนตาชม* 

### รัชกาลที่ 10

*พระราชพิธีบรมราชาภิเษก พุทธศักราช 2562

:๏ *เรือเอยเรือพระที่นั่ง งามสะพรั่งเพียงหยาดสวรรค์*
:*พิศองค์หงส์สุวรรณ เพียงผันผยองล่องลอยโพยม*

* พระราชพิธีมหามงคลเฉลิมพระชนมพรรษา 6 รอบ 28 กรกฎาคม 2567

:๏ *สุพรรณหงส์ลงลอยล่อง งามผุดผ่องล่องลอยลำ*
:*นาคราชผาดโผนนำ ภุชงค์ล้ำเผ่นโผนทะยาน*

## อ้างอิง

## แหล่งข้อมูลอื่น
* ประวัติเรือพระที่นั่งสุพรรณหงส์ จากรู้ไปโม้ด

หมวดหมู่:เรือพระที่นั่ง